Regstappe teen departement as skoolvakansie geskrap wordAngie Motshekga, minister van basiese onderwys (24 Julie 2021) (Foto: Kopano Tlape/GCIS) Solidariteit ondersoek die moontlikheid van regstappe teen die departement van basiese onderwys oor die voorstel dat die Oktober-skoolvakansie vir 2021 geskrap moet word. Die departement het Woensdag gesê hy sal binnekort aankondig of die Oktober-skoolvakansie wél vanjaar voortgaan. “Ons besef dat die kwessie tans die openbare debat oorheers. Ons wil nie hê mense moet deurmekaar wees nie en sal daarom binnekort ŉ aankondiging maak sodra die besprekings met die betrokke partye afgehandel is,” het Terence Kahala, woordvoerder van die departement, gesê. Daar word oorweeg om moontlik die Oktober-skoolvakansie af te skaf in ŉ poging om die vyf skooldae in te haal wat tydens die vroeër sluiting vir die wintervakansie verlore gegaan het. In ŉ brief aan die minister van basiese onderwys, Angie Motsheka, het Solidariteit sy teenkanting teen dié wysiging van die skoolkalender uitgespreek. Volgens hom is die optrede van die departement irrasioneel en die inwerkingstelling van sodanige wysiging onbillik en teenstrydig met die nasionale beleid ten opsigte van die opstel van skoolkalenders. “Dit is die plig van die minister en die departement om met belanghebbendes te kommunikeer voordat enige besluite geneem word. Die departement vee tans spore van eensydige optrede dood deur kwansuis te beraadslaag nadat hulle reeds hul voornemens duidelik gemaak het,” het Johan Botha, adjunkhoofsekretaris van die professionele sektor by Solidariteit, gesê. “Hulle kies verder om slegs een regulasie in ag te neem terwyl hulle ŉ aantal ander ontken deur voort te snel met hul planne, en dít ten koste van die welstand van leerders en onderwysers.” Solidariteit voer aan dat die departement sodoende die kalender van vier kwartale na drie termyne wysig, waarvan die laaste termyn dubbel die aantal weke bevat. Hy is oortuig dat die departement ook nie sy eie beleid waarin hy bepaal dat leerders en onderwysers genoegsame tyd gegun moet word om te rus, in ag neem nie. (Argieffoto/Unsplash) “Hierdie optrede van die departement kan as niks anders as uitbuiting beskryf word nie. Daar word van onderwysers verwag om 21 weke aaneen aan diens te wees met slegs ŉ kort onderbreking in die vorm van ŉ verlengde langnaweek as troosprys. Dit strook egter nie met die regulasies nie. Hierdie optrede sal die prestasie van onderwysers én leerders in die vierde kwartaal negatief beïnvloed,” voer Botha aan. Volgens Botha sal die leerders en onderwysers daarby baat as die departement eerder die datum van indiening van finale punte aanpas sodat die laaste twee weke van die skoolkalender ten volle benut kan word deur skole wat die tyd benodig om agterstande in te haal. “Ons meen dat dit veel wensliker sal wees om kontaktyd binne die huidige kalender tot die maksimum te benut. Ons onderwysers en hul leerders het die afgelope jaar hard gewerk om verskeie uitdagings van die Covid-19-pandemie te oorkom. “Ons kan nie toelaat dat hulle van ŉ laaste behoorlike ruskans voor die eindeksamen ontneem word nie. Solidariteit ondersoek reeds moontlike regstappe en sal nie skroom om daarmee voort te gaan indien die departement nie gehoor gee aan ons versoek nie.”